Svarstyta Vidaus reikalų ministerijos audito ataskaita
„Bendrojo pagalbos centro veiklos auditas“
2014 m. sausio 22 d. pranešimas VIR

2014 m. sausio 22 d. bendrame Teisės ir teisėtvarkos ir Informacinės visuomenės plėtros komitetų posėdyje svarstyta Vidaus reikalų ministerijos Vidaus audito skyriaus 
2013 m. lapkričio 12 d. audito ataskaita Nr. 23A1-27 “Bendrojo pagalbos centro veiklos auditas“.

Dalyvaujant atsakingų institucijų atstovams išklausyta informacija apie numatomą Bendrojo pagalbos centro veiklos plėtros programą, diskutuota dėl Bendrojo pagalbos centro įstatymo nuostatų, susijusių su greitosios medicinos pagalbos iškvietimo numerių 03, 103, 033 integravimu į bendrąjį pagalbos telefono numerį 112, įgyvendinimo, išklausyta informacija apie valstybės biudžeto ir Europos Sąjungos lėšų panaudojimą kuriant vieningą bendrąjį pagalbos telefono numerį 112. Komitetų nariai informuoti, kad mobiliųjų ryšių operatoriai savo tinkluose jau įdiegė reikiamą įrangą, galinčią visais atvejais nustatyti ir perduoti vietos nustatymo duomenis Bendrajam pagalbos centrui.
Komitetai bendru sutarimu nutarė kreiptis į Vyriausybę su prašymais:

1. Įpareigoti Vidaus reikalų ministrą ir Sveikatos apsaugos ministrą iki š.m. kovo 10 d. pateikti komitetams suderintą ir patvirtintą Bendrojo pagalbos telefono numerio 112 paslaugų infrastruktūros plėtros 2014-2016 metų veiksmų planą, kuris užtikrintų galiojančių įstatymų, Lietuvos Respublikos Valstybės kontrolės 2012 m. vasario 8 d. Valstybinio audito ataskaitoje Nr. VA-P-40-1-2 „Bendrojo pagalbos centro veiklos organizavimas“ ir Vidaus reikalų ministerijos Vidaus audito skyriaus 2013 m. lapkričio 12 d. audito ataskaitoje Nr. 23A1-27 „Bendrojo pagalbos centro veiklos auditas“ numatytų rekomendacijų įgyvendinimą.

2. Spręsti dėl Bendrojo pagalbos centro įstatyme apibrėžtos operatyvaus pajėgų valdymo sąvokos papildymo, kad ji apimtų visų pagalbos tarnybų išsiuntimą į nelaimės vietą iš Bendrojo pagalbos centro ir, jei tikslinga, pateikti Lietuvos Respublikos Seimui teisės aktų projektus.

